《寄上颍昌范蜀公》
宋代·冯山

大老归真主，前朝遗数公。精神时一会，出处道皆同。

起潞仪刑地，烦温燮理功。及观光禄表，深见古人风。

聘币来何厚，安车愿不东。光华膺政殿，僶俛就祠宫。

论议高踰武，文章远继雄。退身无少憾，忧国有馀忠。

几杖诚先觉，衣冠为一空。千龄重际遇，二圣极优崇。

将相交游盛，朝廷礼数隆。一星容处士，四海望冥鸿。

箕颍纷嚣外，岷峨气象中。楚词清更适，舜律远相通。

庭玉连城价，孙枝百尺桐。圣贤今日是，河汉几时穷。

晚辈徒瞻仰，先生盖始终。冰霜严皎洁，尘滓坐销融。

信史知将贵，声诗恨不工。东齐如见录，光彩附垂虹。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。